text: প্রকাশিত: ০৯:৪৮, ২৪ মে ২০২২ আপডেট: ০৯:৫২, ২৪ মে ২০২২
  ঢাকা বিশ্ববিদ্যালয়ের সিনেটে শিক্ষক প্রতিনিধি নির্বাচন আজ। এতে আওয়ামী লীগ সমর্থিত শিক্ষকদের সংগঠন নীল দল ও জাতীয়তাবাদী দল বিএনপি সমর্থিত শিক্ষকদের সংগঠন সাদা দল প্রতিদ্বন্দ্বিতা করছে।
  মঙ্গলবার (২৪ মে) ১০৫ সদস্যের সিনেটে ৩৫ জন শিক্ষক প্রতিনিধি নির্বাচন করবেন ভোটাররা। বিশ্ববিদ্যালয়ের নবাব নওয়াব আলী চৌধুরী সিনেট ভবনে সকাল ৯টা থেকে শুরু হয়েছে ভোটগ্রহণ। চলবে দুপুর ২টা পর্যন্ত। এক হাজার ৪৭০ জন শিক্ষক তাদের ভোটাধিকার প্রয়োগ করবেন।
  নির্বাচনে জয়ের প্রত্যাশা উভয় দলেরই। নীলদলের সদস্য পদে মনোনীত প্রার্থী অধ্যাপক ড. মাহবুবুর রহমান বলেন, আমরা একটি আধুনিক বিশ্ববিদ্যালয় নির্মাণ করতে চাই। সেই বিষয়গুলোকে সামনে রেখেই নীল দলের ইশতেহার সাজানো হয়েছে। আশা করি, আমাদের পুরো প্যানেলকে ভোট দিয়ে নির্বাচিত করবেন শিক্ষকরা।
  সাদা দলের আহ্বায়ক অধ্যাপক লুৎফর রহমান বলেন, সাদা দলের বেশ কয়েকজন প্রার্থী আছেন যারা বিভিন্ন সময় বিশ্ববিদ্যালয়ের গুরুত্বপূর্ণ ফোরামে নির্বাচিত হয়ে দায়িত্ব পালন করেছেন। শিক্ষকরা সব কিছু বিবেচনা করে আমাদের পাশে থাকবেন এবং একটি ভারসাম্যপূর্ণ সিনেট গঠন হবে বলে আমাদের প্রত্যাশা।